น้ำมันดิบปิดบวก 1.1 ดอลล์
น้ำมันดิบเวสต์เท็กซัสปิดเพิ่มขึ้น 1.1 ดอลลาร์ที่ 94.81 ดอลลาร์/บาร์เรล  ข่าวยูโรโซนช่วยไซปรัส
26 มี.ค. 2556

น้ำมันดิบเวสต์เท็กซัสปิดเพิ่มขึ้น 1.1 ดอลลาร์ที่ 94.81 ดอลลาร์/บาร์เรล  ข่าวยูโรโซนช่วยไซปรัส
สัญญาน้ำมันดิบเวสต์เท็กซัส(WTI)  ส่งมอบเดือนเม.ย.เพิ่มขึ้น 1.1 ดอลลาร์ หรือ 1.17% ปิดที่ 94.81 ดอลลาร์/บาร์เรล  ส่วนสัญญาน้ำมันดิบเบรนท์ (BRENT) ส่งมอบเดือนพ.ค.ที่ตลาดลอนดอน เพิ่มขึ้น 51 เซนต์ หรือ 0.47% ปิดที่ 108.17 ดอลลาร์/บาร์เรล
สัญญาน้ำมันดิบดีดตัวขึ้นหลังจากสหภาพยุโรป (อียู) และไซปรัสได้บรรลุข้อตกลงพื้นฐานเกี่ยวกับเงื่อนไขของมาตรการให้ความช่วยเหลือมูลค่า 1 หมื่นล้านยูโรเมื่อวานนี้ ซึ่งมาตรการดังกล่าวมีเป้าหมายที่จะช่วยกอบกู้วิกฤตในภาคการธนาคารของไซปรัส
หลังจากนั้นไม่นาน รัฐมนตรีคลังกลุ่มยูโรโซนก็ได้ให้การรับรองข้อตกลงของไซปรัสกับกลุ่มทรอยกา ซึ่งประกอบด้วยธนาคารกลางยุโรป (อีซีบี), คณะกรรมาธิการยุโรป (อีซี) และกองทุนการเงินระหว่างประเทศ (ไอเอ็มเอฟ) ในการปรับโครงสร้างภาคการธนาคารของไซปรัส
นอกจากนี้ ตลาดสัญญาน้ำมันดิบยังได้รับแรงบวกหลังจากธนาคารกลางสหรัฐ (เฟด) สาขาชิคาโก เปิดเผยว่า ดัชนีกิจกรรมภาคการผลิตทั่วประเทศในเดือนก.พ.ดีดตัวขึ้นแตะ 0.44 จาก -0.49 ในเดือนม.ค. นำโดยดัชนีที่เกี่ยวข้องกับการผลิต ซึ่งปรับขึ้นแตะ 0.34 ในเดือนก.พ. จาก -0.30 ในเดือนก่อนหน้า ซึ่งส่งสัญญาณที่ดีเกี่ยวกับเศรษฐกิจสหรัฐ